**Στοιχεία Τιμολόγησης και Κρατήσεις**

**Γενικά**

Όλα τα παραστατικά που έχουν εκδοθεί στον ΑΦΜ του Ειδικού Λογαριασμού Κονδυλίων Έρευνας Πανεπιστημίου Μακεδονίας συνιστάται να προσκομίζονται μέχρι δέκα (10) μέρες από την έκδοση τους και απαρεγκλίτως εντός του ίδιου οικονομικού έτους .

Ειδικά για τιμολόγια που αφορούν **αγορά εξοπλισμού** και έχουν εκδοθεί στα πλαίσια έργων, των οποίων επιλέξιμη δαπάνη είναι η απόσβεση του εξοπλισμού (π.χ. Ευρωπαϊκά, ΕΣΠΑ), τα τιμολόγια με τα λοιπά δικαιολογητικά πρέπει να υποβάλλονται το αργότερο μέχρι την 10η του επόμενου μήνα από την ημερομηνία έκδοσης τους.

**Προμήθειες εσωτερικού**

Τα τιμολόγια των προμηθευτών εκδίδονται στα παρακάτω στοιχεία:

* Ειδικός Λογαριασμός Κονδυλίων Έρευνας Παν. Μακεδονίας (ΕΛΚΕ ΠΑΜΑΚ)
ΑΦΜ: 090203611, ΔΟΥ: Δ’ ΘΕΣΣΑΛΟΝΙΚΗΣ

Επάγγελμα: Διενέργεια ερευνών

Διεύθυνση: Εγνατία 156

*(αναγράφεται κωδικός έργου)*

Απαιτείται η γνωστοποίηση του τραπεζικού λογαριασμού της Τράπεζας του προμηθευτή στην οποία θα γίνει η κατάθεση του ποσού που αφορά στην αγορά.

**Προμήθειες εξωτερικού**

Τα τιμολόγια των προμηθευτών εκδίδονται στα παρακάτω στοιχεία:

* University Of Macedonia Research Fund VAT Number: EL090203611, Tax office: D’ Thessaloniki

Address: 156 Egnatia Str., P.C. 54636, Thessaloniki, Greece,

(*αναγράφεται κωδικός έργου)*

Στο παραστατικό απαιτείται η αναγραφή του προμηθευτή :

* Επωνυμία/Διεύθυνση/ VAT.
* Αναλυτικά στοιχεία της Τράπεζας του προμηθευτή στην οποία θα γίνει η κατάθεση του ποσού που αφορά. στην αγορά με τραπεζικό έμβασμα : Όνομα, διεύθυνση, IBAN, Swift code.

Όταν εκδίδεται προτιμολόγιο (proforma invoice) ή (order form) του εξωτερικού, απαιτείται να κατατεθεί **αίτηση έκδοσης χρηματικού εντάλματος προπληρωμής (ΧΕΠ)** (βλ. αναλυτικότερα Οδηγό Χρηματοδότησης και Διαχείρισης του ΕΛΚΕ του ΠΑΜΑΚ) από τον Επιστημονικά Υπεύθυνο του έργου.

* Στη συνέχεια ο Επιστημονικά Υπεύθυνος του έργου υποχρεούται να προσκομίσει το τιμολόγιο εξωτερικού (που εκδίδεται μετα το proforma INVOICE) στον ΕΛΚΕ καθώς και την εντολή απόδοσης της προκαταβολής.
* Στο προτιμολόγιο ή στην Φόρμα Παραγγελίας θα πρέπει να περιλαμβάνονται όλα τα στοιχεία που ισχύουν και για το τιμολόγιο.

Για αγορές αγαθών ή υπηρεσιών από χώρες της Ευρωπαϊκής Ένωσης ή τρίτες χώρες το **Τιμολόγιο Εξωτερικού** (Invoice) αναγράφει μόνο καθαρή αξία.

Ανάλογα με την φορολογική διάκριση του έργου μεταχειριζόμαστε τον ΦΠΑ ως εξής:

* Σε έργα επιδότησης/επιχορήγησης (Συγχρηματοδοτούμενα, Ευρωπαϊκά κ.α.) ή παροχής Χωρίς Δικαίωμα Έκπτωσης (ΠΜΣ, Κ.Ε.Δ.Ι.Β.Ι.Μ.), ο ΦΠΑ αποδίδεται στην Ελλάδα καθώς υπόχρεος για την απόδοση είναι ο λήπτης των αγαθών και των υπηρεσιών και αποτελεί κόστος για το έργο, το οποίο πρέπει να προϋπολογίζεται. (πχ εκδίδεται τιμολόγιο 100,00 € το έργο επιβαρύνεται 124,00 € (ο ΦΠΑ που αποδίδεται υπολογίζεται με τους συντελεστές που ισχύουν στην Ελλάδα για αντίστοιχα αγαθά ή υπηρεσίες).
* Σε έργα παροχής υπηρεσιών , ο ΦΠΑ δεν αποτελεί κόστος για το έργο επειδή διενεργείται συμψηφισμός αυτού.

Επισημαίνεται ότι στα τιμολόγια εξωτερικού βάσει της ελληνικής νομοθεσίας(σημείο 5 της παραγράφου 1 του άρθρου 2 του ν. 4412/2016) εφαρμόζονται οι κρατήσεις υπέρ ΑΕΠΠ και ΕΑΑΔΗΣΥ ανεξαρτήτως της χώρας εγκατάστασης του οικονομικού φορέα.

**Φόροι- Κρατήσεις**

Το ποσό που θα λάβει ο δικαιούχος της πληρωμής είναι μειωμένο κατά το ποσοστό του φόρου τιμολογίων και των παρακάτω κρατήσεων υπερ ΑΕΠΠ & ΕΑΑΔΗΣΥ.

**Παρακράτηση Φόρου Εισοδήματος**

Οι παρακρατήσεις του 4% και του 8% αφορούν τιμολόγια με **καθαρή αξία άνω των 150 €** και του 20% άνω των **300 €**. Στην περίπτωση που υπάρχει σύμβαση άνω των 300 € η παρακράτηση 20% εφαρμόζεται και στα συνδεδεμένα παραστατικά ανεξαρτήτως ποσού.

**Αγορά Υλικών *(προμήθεια αγαθών)/*Φόρος 4%:** 4% επί της Καθαρής Αξίας του Τιμολογίου

**Παροχή Υπηρεσίας (προμήθεια υπηρεσιών)/Φόρος 8% :**  8% επί της Καθαρής Αξίας του τιμολογίου Παροχής Υπηρεσιών

Ο παρακρατούμενος φόρος (4% & 8%) υπολογίζεται στο **καθαρό ποσό της αξίας** των αγαθών ή υπηρεσιών, ήτοι στην αξία που απομένει **μετά την αφαίρεση του Φ.Π.Α.** **και των τυχόν κρατήσεων** υπέρ του Δημοσίου. ([ΠΟΛ 1120/25.04.2014](https://e-postirixis.gr/blog/laws/%CF%80%CE%BF%CE%BB-112025-04-2014/))

**Παροχή Υπηρεσίας από Ελεύθερα Επαγγέλματα (ΠΟΛ 1120/2014)/Φόρος 20%:**  20% επί της Καθαρής Αξίας Τιμολογίου Παροχής Υπηρεσιών, μετά την αφαίρεση του ΦΠΑ.

**Παροχή Υπηρεσίας για Τεχνικά ¨Έργα/Φόρος 3%:** 3% επί της Καθαρής Αξίας Τιμολογίου Παροχής Υπηρεσιών, μετά την αφαίρεση του ΦΠΑ.

**Κρατήσεις υπέρ ΑΕΠΠ & ΕΑΔΔΗΣΥ**

(πραγματοποιούνται σε προμήθειες εσωτερικού και εξωτερικού )

**Κρατήσεις υπέρ Τρίτων**

 Για συμβάσεις που έχουν υπογραφεί πριν τις 30.09.2022 επιβάλλεται κράτηση ύψους:

1. Κράτηση **0,07% υπέρ** της **Ε**νιαίας **Α**νεξάρτητης **Α**ρχής **Δη**μοσίων **Σ**υμβάσεων (άρθρο 4 ν.4013/2011) και υπολογίζεται επί της αξίας κάθε πληρωμής προ φόρων μόνο όταν έχουμε σύμβαση ή απευθείας ανάθεση με καθαρή αξία άνω των χιλίων ευρώ (1000) ή παραστατικό με καθαρή αξία άνω των χιλίων ευρώ (1000).
2. **Κράτηση 0,06%** υπέρ της **Α**ρχής **Ε**ξέτασης **Π**ροδικαστικών **Π**ροσφυγών (άρθρο 350 παρ. 3 του ν. 4412/2016), η οποία υπολογίζεται επί της αξίας κάθε πληρωμής προ φόρων.

Β) Για **συμβάσεις**που υπογράφονται **από 30.09.2022** και μετά:

* Επιβάλλεται κράτηση ύψους**0,1% υπέρ Ε.Α.ΔΗ.ΣΥ**επί όλων των συμβάσεων που υπάγονται στον ν.4912/22 (Α΄59) και στον ν.4413/2016 (Α' 148), αξίας **άνω των χιλίων (1.000) ευρώ** προ ΦΠΑ, ανεξάρτητα από την πηγή προέλευσης της χρηματοδότησης. Η κράτηση αυτή υπολογίζεται επί της αξίας κάθε πληρωμής προ φόρων και κρατήσεων της αρχικής, καθώς και κάθε συμπληρωματικής ή τροποποιητικής σύμβασης.

Όλες οι ανωτέρω κρατήσεις (περίπτωση Α και Β) υπόκεινται στο εκάστοτε ισχύον αναλογικό **τέλος χαρτοσήμου 3%** και στην επ’ αυτού **εισφορά υπέρ ΟΓΑ 0,6%.**

\*\*\*Οι επιβαρύνσεις πλην ΦΠΑ (παρακρατούμενοι, λοιποί φόροι, χαρτόσημο, τέλη, κρατήσεις) παρότι δεν αποτελούν υποχρεωτικό περιεχόμενο του τιμολογίου με βάση τις διατάξεις του ν.4308/2014, είναι υποχρεωτική η διαβίβαση τους στη ψηφιακή πλατφόρμα **myData,** σύμφωνα με την Α.1138/2020.

**Διευκρινίσεις για Φόρο Προστιθέμενης Αξίας (ΦΠΑ) για αγορά πάγιου εξοπλισμού και συγκεκριμένα κινητό, κονσόλες παιχνιδιών, tablet και φορητό υπολογιστή**

Σύμφωνα με τις διατάξεις του άρθρου 67 του Ν.4484/2017, την ΠΟΛ.1150/29-09-2017 και την παρ. 5 και 6 στο άρθρο 39α του κώδικα ΦΠΑ, όσον αφορά την αγορά πάγιου εξοπλισμού και συγκεκριμένα κινητό, κονσόλες παιχνιδιών, tablet και φορητό υπολογιστή (laptop) **πρέπει να ενημερώνεται ο προμηθευτής από τον Επιστημονικά Υπεύθυνο πριν την τιμολόγηση ότι δεν πρέπει να χρεώσει φόρο στα εκδιδόμενα φορολογικά στοιχεία και υποχρεούται να αναγράφει σε αυτά τη φράση «Άρθρο 39α, υπόχρεος για την καταβολή του φόρου είναι ο αγοραστής».**

Επισήμανση: Το έργο επιβαρύνεται κανονικά με το ΦΠΑ και θα πρέπει να υπολογίζεται στο συνολικό κόστος της προμήθειας (να υπάρχει διαθέσιμο υπόλοιπο στην αντίστοιχη κατηγορία δαπάνης του προϋπολογισμού). Αυτό σημαίνει ότι για αγορά είδους αξίας π.χ. 1.000€ εκδίδεται τιμολόγιο ποσού 1.000,00€ και το έργο επιβαρύνεται με 1.240,00€  (ΦΠΑ 24%= 240,00€).